इस प्रकार स्थापना हो जाने पर भी उद्घाटन का उत्सव होली की छुट्टियों में 21, 22, 23 और 24 मार्च (सन् 1902) को हुआ। बिल्कुल निजी तौर पर किये जाने और किसी भी सज्जन को निमन्त्रण-पत्र न भेजने पर भी उत्सव में पांच सौ आर्य स्त्री-पुरुष पहुंच ही गये थे। पहिले तीनों दिन सवेरे होम और मध्यान्होत्तर सत्संग होता रहा। चौथे दिन फाल्गुन पूर्णमासी को 45 ब्रह्मचारियों का वेदारम्भ-संस्कार हुआ और चैत्र बदी प्रतिपदा को नियमपूर्वक पढ़ाई शुरू हो गई। चारों दिन के होम में एक सौ रुपया खर्च हुआ और वेदारम्भ संस्कार के बाद 600 रुपया भिक्षा में प्राप्त हुआ। आर्य प्रतिनिधि सभा के उस समय के प्रधान श्री रामभजदत्त चौधरी, स्वामी दर्शनानन्द, वजीरचन्द जी विद्यार्थी आदि के व्याख्यान और प्रवीण सिंह जी तथा बृजलाल जी के भजन हुए। धर्मवीर स्वर्गीय पंडित लेखराम जी की वीर पत्नी (माता लक्ष्मीदेवी जी) ने दो हजार रुपये दान में दिये। इस राशि के अलावा चार सौ रुपये और भी जमा हुआ। जो संस्था आज विश्वविद्यालय के रूप में देश की स्वतन्त्र शिक्षण-संस्थाओं में प्रमुख मानी जा रही है, जिसने शिक्षा के क्षेत्र में एक क्रांतिकारी परीक्षण को सफल कर दिखाया है, जिसने शिक्षा-कला के विशेषज्ञ लोगों के विचार तथा आदर्श को भी बदल दिया है और जो अमर शहीद स्वामी श्रद्धानन्द जी के हुदय की सन्तान होने से ‘हृदयादधिजायसे’ उनका एकमात्र वंशधर स्मारक है, उसके प्रारम्भ, स्थापना अथवा उद्घाटन की कहानी इतनी सी ही है। संसार में सभी शुभ कार्यो का प्रारम्भ प्रायः बहुत छोटे से होता है। गुरुकुल इस समय जितना विशाल (सन् 1933 में) अथवा महान् दीख पड़ता है, उसका प्रारम्भ उतना ही अल्प अथवा छोटा था। हजारों को अपनी शीतल छाया का स्वर्गीय सुख पहुंचाने वाले वट वृक्ष का बीज कितना छोटा होता है? आज वटवृक्ष से भी अधिक फैले हुए गुरुकुल का बीज उसके बीज से भी छोटा था। बाद में मुंशी अमनसिंह जी ने गुरुकुल के लिए सर्वमेध यज्ञ का अनुष्ठान कर डाला और अपनी जमा की हुई सब राशि भी गुरुकुल की भेंट कर दी। वह राशि ग्यारह हजार रुपया थी।